FI Euroopan unionin virallinen lehti CE 88/100

(2004/C 88 E/0105)

KIRJALLINEN KYSYMYS E-2579/03

esittäjä(t): Erik Meijer (GUE/NGL) komissiolle

(6. elokuuta 2003)

Aihe: Turkista peräisin olevien perheiden euroseteleiden haltuunotto ja ryöstäminen vuosittaisen Bulgarian läpi kulkevan matkansa aikana

1. Onko komissio tietoinen, että kesäisin jo noin kymmenen vuoden ajan Turkista peräisin olevat perheet matkustavat Saksasta, Belgiasta, Alankomaista, Tanskasta, Itävallasta ja muista yhteisön jäsenvaltioista alkuperämaahansa lomalle ja sukulaisia tapaamaan usein henkilöautolla tai rautateitse?

2. Onko komissio saanut tiedon, että heidän läpikulkumatkan on vaikeutunut, koska Turkista peräisin olevien perheiden on maksettava Bulgariassa 100 euron maksu poliiseiksi pukeutuneille rikollisjoukkioille ja aseistautuneille varkaille ”SARS:n vastaisesta rokotteesta” tai valtavat sakot väitetystä ylinopeudesta?

3. Onko komissio tietoinen, että läpikulkumatkalla olevat henkilöt ovat yllättyneet, että Bulgarian poliisi ja tulli kieltää heitä viemästä suuria summia euroja (yli 5 000 bulgarian levan arvosta) ja että he joskus takavarikoivat tuhansia euroja perhettä kohden?

4. Mitä komissio tekee EU:n jäsenvaltion kansalaisten suojelemiseksi tällaiselta ryöstöltä ja kiristämiseltä, jota harjoittaa naapurivaltio, joka toivoo liittyvänsä EU:hun vuonna 2007?

5. Mitä takeita komissio voi antaa, jotta varmistetaan, että tällainen toiminta ei jatku kauttakulkuliikenteessä vuoden 2004 aikana ja sen jälkeen?

6. Käsitelläänkö näitä ongelmia Bulgarian tulevaa liittymistä koskevissa neuvotteluissa?

Lähde: alankomaalaisen päivälehden Rotterdams Dagbladin 18. heinäkuuta 2003 ilmestynyt numero.

Günter Verheugenin komission puolesta antama vastaus

(15. syyskuuta 2003)

Useiden EU-kansalaisten tekemien valitusten sekä parlamentin jäsenten aiheesta aiemmin esittämien kysymysten (Ozan Ceyhunin parlamentin vuoden 2001 ensimmäisen, marraskuussa pidetyn istunnon kyselytunnilla esittämä kysymys H-0793/01 (1), Ozan Ceyhunin kysymys P-0437/02 (2), Jules Maatenin esittämä kysymys E-3790/02 (3) ja Joke Swiebelin esittämä kysymys P-1139/03 (4)) johdosta komissio on tietoinen siitä, että monet turkkilaista alkuperää olevat perheet matkustavat säännöllisesti Bulgarian kautta ja kohtaavat siellä moottoriteillä harjoitettavaan rikollisuuteen sekä poliisin ja tulliviranomaisten korruptoituneeseen käytökseen liittyviä ongelmia. Vuoden 2002 määräaikaiskertomuksessa (5) komissio ilmoitti selväsanaisesti, että poliisikunnassa esiintyvä korruptio on ongelma ja että Bulgarian läpi ajavat EU-kansalaiset ovat raportoineet liikenne- ja rajapoliisin vaatimista lahjuksista. EU:n ja Bulgarian assosiaatio-komitean viimeisimmässä kokouksessa komissio korosti sitä, että Bulgarian viranomaisten on puututtava ongelmaan. Komissio on virallisesti toimittanut yhteenvedon yksittäisistä valituksista sekä Stichting Inspraakorgaan Turken in Nederland -säätiön hiljattain laatiman raportin Bulgarian viranomaisille. Ongelma on otettu esiin myös liittymisneuvottelujen yhteydessä.

Bulgarian hallitus on reagoinut tilanteeseen laatimalla kansallisen korruption vastaisen strategian. Poliisivoimissa esiintyvän korruption samoin kuin valepoliisien suhteen hallitus on toteuttanut toimenpiteitä moottoriteillä esiintyvän rikollisuuden sekä poliisien harjoittamien laittomien toimien torjumiseksi. Mitä taas tulee tullihallinnon korruptoituneisuuteen, hallitus on ottanut käyttöön seuraamukset, muun muassa irtisanomiset, uusien eettisten toimintatapojen täytäntöönpanossa.

Ottaen huomioon, että Kööpenhaminassa (21. ja 22. kesäkuuta 1993) kokoontuneen Eurooppa-neuvoston vahvistamiin jäsenyysehtoihin kuuluu oikeusvaltioperiaatteen toteutumisen takaaminen, komissio pitää erittäin tärkeänä tehokkaan ja syrjimättömän lainvalvonnan kehittämistä Bulgariassa. Komissio jatkaa Bulgarian kehityksen seuraamista tällä alalla liittymispäivään saakka ja raportoi asiasta parlamentille ja jäsenvaltioille.

Merkille pantavaa on myös se, että korruption torjuntaa pidetään ensisijaisena tavoitteena Phare-apua Bulgarialle myönnettäessä ja että vuonna 2002 hyväksyttiin neljä korruption torjuntahanketta, joista yksi koskee yksinomaan korruptiota poliisivoimissa.

Valuutan tuonnin ja viennin osalta on huomattava, että valuutanvaihtoa koskevaan Bulgarian lakiin kesäkuussa 2003 tehtyjen muutosten myötä Bulgarian kansallinen lainsäädäntö vastaa nyt paremmin yhteisön säännöstöä ja EU:n parhaita käytäntöjä. Yli 5 000 levin tai vastaavan ulkomaanvaluutassa olevan käteismäärän tuontia ja vientiä koskeva ilmoitusmenettely on korvannut aiemmin voimassa olleet tiukemmat määräykset, joista esimerkkinä mainittakoon yli 20 000 levin käteismäärän vientiä koskeva lupamenettely. Tällä hetkellä yli 25 000 levin käteismäärää vietäessä vaaditaan ilmoituksen lisäksi näyttö siitä, ettei Bulgarian valtiolla ole saatavia asianomaiselta henkilöltä. Ulkomaalaisten ei tarvitse esittää tällaista näyttöä heidän viedessä maasta valuuttaa, joka on aiemmin ilmoitettu maahan tuoduksi.

(1) Kirjallinen vastaus, 13.11.2001.

(2) EYVL C 277 E, 14.11.2002.

(3) EUVL C 70 E, 20.3.2004, s. 24.

(4) Katso sivu 18.

(5) KOM(2002) 700 lopullinen.